b'\n_START_ARTICLE_\nDag Hammarskj\xc3\xb6ld medalis\n_START_PARAGRAPH_\nDago Hamar\xc5\xa1eldo medalis \xe2\x80\x93 Jungtini\xc5\xb3 Taut\xc5\xb3 teikiamas pomirtinis apdovanojimas, kuris skiriamas netekusiems gyvyb\xc4\x97s Jungtini\xc5\xb3 Taut\xc5\xb3 taikos palaikymo misij\xc5\xb3 dalyviams kari\xc5\xa1kiams, policininkams ir civiliams. Medalis pavadintas \xc5\xa1ved\xc5\xb3 diplomato, buvusio JT Generalinio Sekretoriaus Dago Hamar\xc5\xa1eldo (1905\xe2\x80\x931961) garbei. D. Hamar\xc5\xa1eldas \xc5\xbeuvo misijoje 1961 m. ruden\xc4\xaf aviakatastrofoje \xc5\xa0iaur\xc4\x97s Rodezijoje (dab. Zambija).\n_START_SECTION_\nIstorija\n_START_PARAGRAPH_\n1997 m. liepos 22 d. 3802-ojoje sesijoje Jungtini\xc5\xb3 Taut\xc5\xb3 Saugumo Taryba vienbalsiai pri\xc4\x97m\xc4\x97 rezoliucij\xc4\x85 Nr. 1121, kurioje patvirtino Dago Hamar\xc5\xa1eldo medal\xc4\xaf, pra\xc5\xa1ydama JT Generalin\xc4\xaf Sekretori\xc5\xb3 nustatyti \xc5\xa1io apdovanojimo suteikimo kriterijus ir proced\xc5\xabras. Pirmieji medaliai buvo \xc4\xafteikti 1998 m. Teikimo taisykles 2000 m. gruod\xc5\xbeio 1 d. patvirtino JT Generalinis Sekretorius Kofi Annan.\n_START_SECTION_\nApdovanojimas\n_START_PARAGRAPH_\nMedalis yra i\xc5\xa1kilios kiau\xc5\xa1ini\xc5\xa1kos formos, pagamintas i\xc5\xa1 skaidraus be\xc5\xa1vinio stiklo, su i\xc5\xa1graviruotu apdovanojamojo vardu ir mirties data, Jungtini\xc5\xb3 Taut\xc5\xb3 logotipu ir dvikalbiu u\xc5\xbera\xc5\xa1u (angl\xc5\xb3 ir pranc\xc5\xabz\xc5\xb3 k.): \xe2\x80\x9eDago Hamar\xc5\xa1eldo medalis. Taikos tarnyboje\xe2\x80\x9c. Teikimo ceremonija vyksta JT Taikdari\xc5\xb3 dien\xc4\x85 \xe2\x80\x93 gegu\xc5\xbe\xc4\x97s 29 d. Apdovanojami \xc5\xbeuvusieji taikos palaikymo misijose po 1948 m.'